Harijs Poters (seriāls)

"Harijs Poters" () ir topošs fantāzijas žanra seriāls, kas tiek veidots kanālam HBO. Tā pamatā ir Dž. K. Roulingas tāda paša nosaukuma grāmatu sērija. Seriālu producē HBO, Warner Bros. Television, Brontë Film & TV un Heyday Films. Galvenajās lomās ir Dominiks Maklaflins kā Harijs Poters, Alastērs Stouts kā Rons Vīzlijs un Arabella Stentone kā Hermione Grendžera. Otrā plāna lomās filmējas Džons Litgovs, Dženeta Maktīra, Pāpa Esiedu un Niks Frosts.

Par "Harija Potera" seriāla izstrādi kļuva zināms 2021. gada janvārī, plānojot desmit gadu ilgu seriālu, kas būtu precīza grāmatu adaptācija. Radošo komandu vada seriāla veidotāja Frančeska Gardinere un režisors Marks Mailods. Galveno lomu aktieru atlase sākās 2024. gada novembrī un tika apstiprināta līdz 2025. gada aprīlim. Aktieru atlasi Harija, Rona un Hermiones lomām izsludināja 2024. gada septembrī; pēc  aktieru izskatīšanas 2025. gada maijā paziņoja, ka lomas ieguvuši Maklaflins, Stouts un Stentone.

Sākotnēji seriālu bija paredzēts izdot HBO Max, bet līdz 2024. gada jūnijam tika nolemts to izlaist kanālā HBO. Filmēšana sākās 2025. gada jūlijā Leavesden studijā. Plānots, ka "Harija Potera" pirmizrāde HBO kanālā ASV notiks 2027. gada sākumā, un pirmajā sezonā būs astoņas sērijas.

 Lomās un tēli 

 Galvenie 
 Dominiks Maklaflins kā Harijs Poters: 11 gadus vecs bārenis. Kad viņš tiek uzņemts Cūkkārpas Raganības un burvestību arodskolā, viņš uzzina par savu slavu burvju pasaulē, jo zīdaiņa vecumā izdzīvoja pēc tam, kad viņa vecākus nogalināja tumšais burvis Lords Voldemorts.
 Alastērs Stouts kā Rons Vīzlijs: Harija labākais draugs Cūkkārpā un jaunākais Vīzliju burvju ģimenes loceklis.
 Arabella Stentone kā Hermione Grendžera: Harija labākā draudzene un trio "prāts".
 Džons Litgovs kā Baltuss Dumidors: Cūkkārpas direktors.
 Dženeta Maktīra kā Minerva Maksūra: pārvēršanās profesore Cūkkārpā un Grifidora nama vadītāja.
 Pāpa Esiedu kā Severuss Strups: mikstūru profesors Cūkkārpā un Slīdeņa nama vadītājs.
 Niks Frosts kā Rubeuss Hagrids: Cūkkārpas mežzinis un atslēgu glabātājs.

 Otrā plāna 
 Lūks Talons kā Kvirins Sviests: aizsardzības pret tumšajām zintīm profesors Cūkkārpā.
 Pols Vaithauss kā Arguss Filčs: Cūkkārpas sargs. Vaithauss iepriekš atveidoja Seru Kedogenu filmā "Harijs Poters un Azkabanas gūsteknis", taču viņa ainas tika izgrieztas no filmas gala versijas.
 Bērtijs Kārvels kā Kornēlijs Fadžs: Burvestību ministrs.
 Lokss Prets kā Drako Malfojs: Slīdeņa students Cūkkārpā, kurš drīz kļūst par Harija pretinieku.
 Džonijs Flinns kā Lūcijs Malfojs: Drako tēvs.
 Bela Paulija kā Petūnija Dērslija: Harija tante, pie kuras viņš nonāk pēc vecāku nāves.
 Daniels Rigbijs kā Vernons Dērslijs: Harija tēvocis, pie kura viņš nonāk pēc vecāku nāves.
 Ketrīna Pārkinsone kā Mollija Vīzlija: Rona māte.
 Leo Ērlijs kā Šeimuss Finigans: Grifidora students Cūkkārpā.
 Alesija Leoni kā Parvati Patila: Grifidora studente Cūkkārpā.
 Sjenna Mūsa kā Lavanda Brauna: Grifidora studente Cūkkārpā.
 Rorijs Vilmots kā Nevils Lēniņš: Grifidora students Cūkkārpā.
 Amoss Kitsons kā Dadlijs Dērslijs: Harija brālēns.
 Luīze Brīlija kā Hočas kundze: slotas lidošanas instruktore Cūkkārpā.
 Antons Lesers kā Gariks Olivanders: zižļu meistars un Olivandera veikala īpašnieks Diagonalejā.
 Mikijs Makanaltijs kā Pīrss Polkiss: Dadlija draugs.

 Ražošana 
"Harijs Poters" ir HBO, Warner Bros. Television, Brontë Film and TV un Heyday Films kopražojums. Šova veidotāja Frančeska Gardinere un režisors Marks Mailods ir izpildproducenti kopā ar Dž. K. Roulingu, Nīlu Blēru, Rūtu Kenliju-Letsu un Deividu Heimenu.

 Priekšvēsture 

"Harijs Poters" ir septiņu fantāzijas romānu sērija, ko Roulinga izdeva no 1997. līdz 2007. gadam. No 2001. līdz 2011. gadam tās adaptēja astoņās tāda paša nosaukuma filmās, sadalot romānu "Harijs Poters un Nāves dāvesti" divās filmās. Gan grāmatām, gan filmām bijusi ievērojama ietekme uz populāro kultūru; grāmatas tulkotas vairāk nekā astoņdesmit valodās, un filmu cikls ir ceturtā ienesīgākā filmu franšīze vēsturē, astoņām filmām visā pasaulē kopā nopelnot vairāk nekā 7,7 miljardus ASV dolāru.

 Izstrāde 
2021. gada janvārī The Hollywood Reporter atklāja, ka "Harija Potera" seriāls ir agrīnā izstrādes stadijā un HBO Max vadītāji meklē potenciālos scenāristus. Tomēr HBO Max un Warner Bros. šo ziņu noliedza. Līdz 2022. gada decembrim Warner Bros. Television vadītāja Čeninga Dandžija dalījās plānos paplašināt Wizarding World franšīzi.

2023. gada aprīlī Warner Bros. investoru sanāksmē paziņoja, ka seriāls atrodas izstrādē. Warner Bros. Discovery vadītājs Deivids Zaslavs atklāja plānus par seriālu jaunā straumēšanas pakalpojuma Max prezentācijā. Tika plānots, ka seriālu veidos desmit gadu garumā un katra sezona adaptēs vienu no sērijas grāmatām. Uzsāka meklēt seriāla veidotāju, kamēr Deivids Heimens piedalījās pārrunās par izpildproducenta vietu. Apstiprināja, ka Roulinga būs izpildproducente, kas izraisīja pretrunīgu reakciju viņas iepriekšējo uzskatu dēļ par transpersonu jautājumiem.

2024. gada jūnijā par seriāla veidotāju un scenāristi nolīga Frančesku Gardineri, bet par režisoru vairākām sērijām — Marku Mailodu. Mainot satura stratēģiju, 2024. gada jūnijā "Harija Potera" seriālu no Max straumēšanas platformas pārcēla uz HBO kanālu.

 Scenārijs 
Kopā ar Frančesku Gārdineri seriāla scenāristu komandā darbojas Endijs Grīnvolds, Bidžans Šeibani, Džozefīne Gārdinere, Lora Nīla, Marta Hiljere, Riplija Pārkere, Sems Holkrofts un Teds Koens.

 Aktieru atlase 
Aktieru atlases direktoru Lūsijas Bevanas un Emīlijas Brokmanes vadībā 2024. gada septembrī izsludināja atlasi bērnu aktieriem Harija Potera, Rona Vīzlija un Hermiones Grendžeras lomām, meklējot bērnus vecumā no 9 līdz 11 gadiem, kas ir Apvienotās Karalistes un Īrijas iedzīvotāji. Šīm lomām pieteicās  aktieru.

No 2024. gada novembra līdz decembrim tika izskatīti dažādi aktieri lomām seriālā, tostarp Marks Railenss un Marks Strongs Baltusa Dumidora lomai, Pāpa Esiedu Severusa Strupa lomai, Šārona Horgana un Reičela Vaisa Minervas Maksūras lomai, un Brets Goldsteins Rubeusa Hagrida lomai. 2025. gada februārī Džons Litgovs uzsāka sarunas par Dumidora lomu un drīz pēc tam apstiprināja savu dalību. Martā Esiedu tuvojās līguma noslēgšanai par Strupa lomu, bet Dženeta Maktīra un Niks Frosts uzsāka sarunas par Maksūras un Hagrida lomām. 2025. gada aprīlī apstiprināja, ka seriālā piedalīsies Litgovs, Maktīra, Esiedu un Frosts.

2025. gada maijā Dominiku Maklaflinu, Alastēru Stoutu un Arabellu Stentoni izvēlējās Potera, Vīzlija un Grendžeras lomām. Nākamajā mēnesī izziņoja papildu aktierus, tostarp Ketrīnu Pārkinsoni kā Molliju Vīzliju, Loksu Pretu kā Drako Malfoju, Džoniju Flinnu kā Lūciju Malfoju un citus. Jūlijā Roriju Vilmotu un Amosu Kitsonu izvēlējās attiecīgi Nevila Lēniņa un Dadlija Dērslija lomām.

 Dizains 
Holija Vadingtone ir kostīmu māksliniece, bet Māra Lepēra-Šlūpa — galvenā māksliniece.

 Filmēšana 
Filmēšana sākās 2025. gada 14. jūlijā, Warner Bros. Studios Leavesden Hartfordšīrā, kur filmētas arī oriģinālās astoņas "Harija Potera" filmas. Operatora darbu veic Adriano Goldmans. 2025. gada maijā filmēšanas grupa pavadīja vairāk nekā nedēļu Bretaņas reģionā, Francijā, filmējot pie Tevenekas bākas. 2025. gada 17. jūlijā filmēšana pamanīta Londonas zooloģiskajā dārzā.

 Pēcapstrāde 
Aleksis Važbrots ir vizuālo efektu pārraudzītājs.

 Izdošana 
Seriālu izdos kanālā HBO ASV, un paredzams, ka tā pirmizrāde notiks 2027. gada sākumā, un pirmajā sezonā būs astoņas sērijas. Sākotnēji to plānoja izdot straumēšanas servisā HBO Max.

 Atsauces 

 Ārējās saites 

Kategorija:Harijs Poters
Kategorija:ASV televīzijas seriāli
Kategorija:Apvienotās Karalistes televīzijas seriāli